text: Slaget ved Dybbøl er vigtigt for fremtiden
  17 april 2014 kl. 12.43
  150-årsdagen for Slaget ved Dybbøl skal minde os om, hvor vigtigt det dansk-tyske samarbejde er.
  Når kongelige danske højheder og ministre mødes Langfredag for at huske 150-årsdagen for Slaget ved Dybbøl, er det ikke kun for at mindes de næsten 5.000 danske soldater, der mistede livet.
  Det er også for at markere det slag, der adskilte Sønderjylland og Slesvig-Holsten fra hinanden:
  -Man gik fra at være et område i stor vækst, fredelig erhvervsmæssig samhandel og kulturel mangfoldighed til at blive adskilt, siger regionsformand Carl Holst (V) om nederlaget i 1864 på projektets hjemmeside.
  Den Dansk-Tyske Region, som Region Syddanmark er en del af, er arrangør af Dybbøldagen. Idéen med at markere fortiden er at sikre, at det fremtidige samarbejde mellem Danmark og Tyskland fortsat bliver udviklet:
  -Vi har igennem de senere år fået en positiv udvikling med fredelig sameksistens. Det skal vi fortsætte med, og det vil vi gerne benytte markeringen til at fortsætte med, siger Carl Holst.
  Den Dansk-Tyske Region arbejder blandt andet på at skaffe flere arbejdspladser i Sønderjylland og Slesvig-Holsten.
  Dybbøldagen begynder ved Dybbøl Banke med en militær ceremoni og fortsætter hele dagen. TV SYD sender live fra arrangementet og fortæller også personlige historier fra Dybbøl i torsdagens udsendelse.
  Læs mere om Dybbøl-projektet her
  